II. 5. 1. Szeretet? Az mi?(Magyar Erzsébet)

A családban fennálló érzelmi kötődések közül mindennek a megalapozója a szülők közti kapcsolat. Ha ez szilárd alapokon nyugszik, akkor a többi viszonylatok is erősek, tiszták, egyértelműek lesznek (gyerekek, saját szülők, após, anyós stb.). Ezért fontos, hogy a házaspár szerelemmel, szeretettel kötődjék egymáshoz. A szerelem-szeretet négy összetevője a szexus, az erósz, a filia és az agapé. A következőkben ezeknek értelmezése történik meg.
•	A szexus: az egészséges férfi-nő kapcsolathoz hozzátartozik a testi szerelem. Bár szexuális élet lehetséges szerelem-szeretet nélkül is, de ezek az emberek külön-külön a maguk számára élvezik a másik testét. Közben nem tudják, hogy a valódi, személyes kapcsolat fontos emberi értékeitől esnek el. Az ember igényli a bensőséges kapcsolatokat. Az állatok nem szoktak összejönni, hogy jól elbeszélgessenek egymással. Az ember számára azonban az én-közlés életszükséglet. Hol a helye a szexualitásnak? – a legszemélyesebb és legbensőségesebb emberi kapcsolatban, a házasságon belül az erósz, a filia és az agapé által alkotott védőburokban.
•	Az erósz: a testi szerelem lelkibb oldala. Az „én a tied, te az enyém”-ből fakadó, fájó, de jóleső feszültség. Fájdalom és szerelem ambivalensen vonzó-taszító, édes-keserű keveréke. A „tetszel nekem, vágyom utánad” keveredik a „nem tudnám elviselni, ha elhagynál, inkább megölnélek” motívumaival. A szexust az erósz teszi emberivé, kedvessé, örömössé. Az erószról leszakadt szexus erőszakossá válik, mégis kielégületlen marad.
•	A filia: a baráti, a szociális szeretet. Szeretlek, mert a segítőtársam vagy, akire minden körülmények között számíthatok. Szeretlek akkor is, ha éppen nem egymás szemébe nézünk, hanem a világra, a társadalmunkra, amelyben élünk, amelyért dolgozunk, hogy szebb legyen. E szeretet nélkül minden párkapcsolat önmagába zárt, páros önzés. A szexus, az erósz, a filia azonban mindig értékelő: szeretlek, mert szép/okos/kívánatos/pozicionált stb. vagy. De ennek az értékelő szerelem-szeretetnek természetes és logikus folytatása, hogy addig szeretlek, amíg szép/okos/kívánatos/ pozicionált vagy. Ha már nem vagy az, akkor mit szeressek rajtad? Kicseréllek.
•	Az agapé: nem értékel. Szeretlek – mert szeretlek. Úgy szeretlek, ahogy vagy. Szeretlek akkor is, ha nem vagy felettébb szeretetreméltó. Szeretlek annak ellenére, hogy … és addig szeretlek, amíg újra azzá leszel, akinek megszerettelek, s ha nem, akkor is tovább szeretlek. Társam lettél, mert megszerettelek, és mert társam vagy, téged szeretlek, mert nem tudlak nem szeretni. Mindez benne lüktet az agapéban.
Ha a gyermek olyan családban jön a világra, ahol ez a szeretet-szerelem létezik, nagyobb eséllyel részesül a harmonikus családi életben, melynek egyik alapvető eleme a családtagok közötti együttműködés, a családtagok helye a családi szervezetben.